পাবনা, ২৬ জুন (শীর্ষ নিউজ ডটকম): পাবনার ভাঙ্গুড়ায় একটি ক্লিনিকে  মস্তকবিহীন শিশু জন্ম নিয়েছে। আজ রোববার দুপুরে ফরিদপুর উপজেলার পাঁচপুঙ্গলী গ্রামের কৃষক দবির উদ্দিনের স্ত্রী হাওয়া বেগম (৪০) ভাঙ্গুড়া হেলথ কেয়ার ক্লিনিকে শিশুটির জন্ম দেন।  ক্লিনিক সূত্রে জানা গেছে, হাওয়া বেগম আজ সকালে চিকিৎসকের পরামর্শ নিতে ক্লিনিকে আসেন। কর্তব্যরত চিকিৎসক আল্ট্রাসনোগ্রাম করে তার গর্ভে অদ্ভুত আকারের সন্তান আছে বলে জানান এবং অপারেশন করার পরামর্শ দেন। এ অবস্থায় দুপুরে ক্লিনিকের গাইনি বিশেষজ্ঞ ডা. হালিমা খানম হাওয়া বেগমের অপারেশন করলে তার পেট থেকে মাথাবিহীন একটি শিশুর জন্ম হয়।  ডা.  হালিমা খানম সাংবাদিকদের বলেন, সাড়ে ৫ কেজি ওজনের শিশু সন্তানটির হাত-পা থাকলেও পায়খানা-প্রসাবের কোনো রাস্তা ছিল না। এমনকি শিশুটি ছেলে না মেয়ে তা বোঝার জন্য লিঙ্গেরও কোনো অস্তিত্ব পাওয়া যায়নি। শিশুটি জন্মের ১০ মিনিট পর মারা যায় বলে তিনি জানান।  (শীর্ষ নিউজ ডটকম/প্রতিনিধি/এমআর/আরআর/২০.৫২ ঘ.)